Genade! Wat gaan aan met bitcoin se prys? | Netwerk24
Deur Petrus Malherbe en Reuters 25 September 2019 10:58
Die prys van bitcoin is baie wisselvallig. Foto: Unsplash
Die prys van een bitcoin was die laaste paar dae buitengewoon wispelturig.
Teen laat Dinsdagmiddag het die prys met 15% teen die Amerikaanse dollar tot die laagste vlak in byna vier maande gedaal.
Ontleders skryf die skerp daling toe aan beleggers se halfhartige reaksie op die bekendstelling van nuwe funksies binne die bekende verhandelingsplatform Bakkt.
Bakkt is ’n internasionale verhandelingsplatform waarop individue en ondernemings digitale bates kan stoor.
Die platform het Maandag nuwe maniere om bitcoin te stoor bekend gestel, maar die geemenskap het die veranderinge louwarm ontvang.
Bakkt is geaffilieer met Intercontinental Exchange, ’n maatskappy wat deur die New Yorkse aandelebeurs besit word.
Die bitcoinprys het Dinsdag in ’n stadium teen onder $8 000 verhandel; die laagste vlak sedert Junie.
Die prys het die laaste paar maande aangehou daal en dit het reeds sedert begin Augustus met 35% teruggesak.
Sommige meen die rede hiervoor is tegnies van aard, gegewe dat bitcoinverhandeling op digitale platforms plaasvind.
Die prys van ethereum en litecoin, ook gewilde digitale geldeenhede, het vandeesweek ook met onderskeidelik 25% en 21% gedaal.
Bitcoin het vroeg Woensdagmiddag teen net minder as $8 300 verhandel, 3,75% meer as die laagste vlak Dinsdag.
Op die plaaslike verhandelingsplatform Luno verhandel bitcoin ook teen die laagste vlak in meer as ’n maand.
Een bitcoin kos tans R133 456, bykans 19% laer as ’n maand gelede.
Meer oor: Luno | Bitcoin | Tegnologie | Digitale Geld | Kriptogeld